Page:Burns' celebrated songs.pdf/5

 5

The wint’ry sun the day has clos’d,

An' I’ll away to Nannie, O :

The westlin wind blaws loud and shrill,

The night’s baith mirk an’ rainy, O ;

I’ll get my plaid, an’ out I’ll steal,

An’ owre the hill to Nannie, O,

To Nannie, O, to Nannie, O,

I’ll get my plaid, an’ out I’ll steal,

An’ owre the hill to Nannie, O.

My Nannie’s charming, sweet, and young,

Nae artfu’ wiles to win ye, O ;

May ill befa’ the flatt’ring tongue

That wad beguile my Nannie, O :

Her face is fair, her heart is true,

As spotless as she’s bonnie, O ;

The op’ning gowan wat wi’ dew,

Nae purer is than Nannie, O.

A country lad is my degree,

An’ few there be that ken me, O;

But what care I how few they be,

I'm welcome ay to Nannie, O :

My riches a’s my penny fee,

An’ I maun guide it cannie O ;

But warld’s gear ne'er troubles me,

My thoughts are a’ my Nannie, O.

Our auld Guidman delights to view

His sheep an’ kye thrive bonnie, O;

But I’m as blythe that hauds his plough,

An’ has nae care but Nannie, O ;

Come weel, come wo, I care na by,

I’ll tak’ what Heaven will sen’ me, O;

Nae ither care in life ha’e I,

But live an’ love my Nannie, O.